**Vyhlásenie predkladateľa**

Návrh nariadenia vlády Slovenskej republiky, ktorým sa ustanovuje výška sadzby na jednu hodinu osobnej asistencie a výška peňažného príspevku na opatrovanie sa predkladá na rokovanie s rozporom s **Konferenciou biskupov Slovenska**, ktorá žiada, aby výška valorizácie sadzby na jednu hodinu osobnej asistencie (§ 1) a peňažného príspevku na opatrovanie (§ 2) zohľadňovala nárast minimálnej mzdy v roku 2026.

Ministerstvo práce, sociálnych vecí a rodiny uvádza, že spôsob určenia základnej výšky peňažného príspevku na opatrovanie vychádza z dohody s reprezentatívnymi organizáciami osôb so zdravotným postihnutím a ustálenej praxe z doposiaľ uplatňovaného mechanizmu s prihliadnutím na výšku minimálnej mzdy na daný kalendárny rok, pričom v roku 2025 sa výška peňažného príspevku na opatrovanie pri opatrovaní jednej fyzickej osoby s ťažkým zdravotným postihnutím navrhuje zvýšiť na sumu čistej minimálnej mzdy pre rok 2025.